  Анжелика Тихонова корреспондент Удмуртиын ивортодэт вӧлмытӥсьёслы но блогеръёслы элькунмылэн кунлыкезлы 100 ар тырмонлы сӥзем вожвылъяськон ялӥзы. Пыриськон понна 2019-тӥ арын 4-тӥ шуркынмонысен 2020-тӥ арын 20-тӥ коньывуонозь поттэм материалъёсты кутозы. Со сярысь элькун тӧролэн но кивалтэтлэн пресс-службазы ивортэ. Печатьын, теле-, радиоэфирын, интернетын потэм ӟуч но удмурт кылын гожтэмъёсты 2020-тӥ арын 20-тӥ коньывуонозь басьтозы Ужъёсты куать номинацияя учкозы: «Открываем Удмуртию» (Удмуртилэсь туризм удысын луонлыкъёссэ, солэсь истори но лулчеберет аспӧртэмлыкъёссэ возьматӥсь материалъёс); «Удмуртия меняется» (улосвыллэн туала социально-экономической азинсконэз сярысь материалъёс); «Удмуртия – родина гениев» (тодмо улосчиосмылы сӥзем материалъёс); «Удмуртия гордится!» (100 ар ӵоже экономика, тодос но лулчеберет удысъёсын вормонъёслы сӥзем материалъёс); «Вперёд, Удмуртия!» (инновациослы, цифровизацилы, урбанистикалы сӥзем материалъёс); «Удмуртия – часть глобального мира» (блогеръёслы номинация). Вормисьёсты ивортодэт вӧлмытӥсь редакция, печатьын но теле-, радиоэфирын, интернетын ивортодэт вӧлмытӥсь журналистъёс но блогеръёс категориосъя быръёзы. Ивортодэт вӧлмытӥсь редакция категориын вормись 150 сюрс манет басьтоз. Журналистъёс но блогеръёс – 20 сюрс манетысен 50 сюрс манетозь. Со сяна, вань вормисьёсты но призёръёсты дипломъёсын но синпель кузьымъёсын пусъёзы. Вожвылъяськонлэн куронъёсыныз пыр-почгес  тодматскыны луэ.  Тодэ вайытом, озьы ик Удмуртиын элькунлэн кунлыкезлы 100 ар тырмонлы сӥзем «ДаУР!» квест мынэ.  Тегъёс: Мерлык Ижкар СМИ Удмуртия вожвылъяськон 100ар  